b'\n_START_ARTICLE_\nTureris\n_START_PARAGRAPH_\nTureris (angl. touring car, tourer)\xc2\xa0\xe2\x80\x93 XX a. prad\xc5\xbeios atviro lengvojo automobilio su 5 ar daugiau s\xc4\x97dim\xc5\xb3 viet\xc5\xb3 k\xc4\x97bulo tipas. Tureriai tur\xc4\x97davo 2 ar 4 dureles. Da\xc5\xbenai vir\xc5\xa1utin\xc4\x97 korpuso linija (kituose automobiliuose atitinkanti lang\xc5\xb3 apatin\xc4\x99 linij\xc4\x85) b\xc5\xabdavo ties priekin\xc4\x97mis durel\xc4\x97mis pa\xc5\xbeeminta, kad automobilis atrodyt\xc5\xb3 sporti\xc5\xa1kesnis. Tureriai da\xc5\xbeniausiai tur\xc4\x97davo nuleid\xc5\xbeiam\xc4\x85 stog\xc4\x85 ir \xc5\xa1onines u\xc5\xbeuolaidas. Ankstyv\xc5\xb3j\xc5\xb3 modeli\xc5\xb3 varikliai paprastai b\xc5\xabdavo arba priekyje, arba automobilio centre. V\xc4\x97liau i\xc5\xa1 tureri\xc5\xb3 i\xc5\xa1sivyst\xc4\x97 \xc5\xa1iuolaikiniai sedanai._NEWLINE_Tureriai buvo populiar\xc5\xabs XX a. prad\xc5\xbeioje, jie konkuravo su rodsteriais ir raneboutais. Jungtin\xc4\x97se Valstijose atsirado keli tureri\xc5\xb3 variantai, populiariausias buvo 4 dureli\xc5\xb3 tureris su nuleid\xc5\xbeiamu stogu._NEWLINE_Daugelis Ford Motor Company 1908\xe2\x80\x931927\xc2\xa0m. gamint\xc5\xb3 Modelio T automobili\xc5\xb3 buvo keturduriai ar triduriai (\xc5\xa1iuose vairuotojas \xc4\xaf savo viet\xc4\x85 s\xc4\x97sdavo per priekin\xc4\x99 keleivio viet\xc4\x85) tureriai. J\xc5\xb3 buvo pagaminta 6 519 643 vienetai (o i\xc5\xa1 viso Modelio T buvo pagaminta apie 15 000 000 vienet\xc5\xb3. Taigi, 5 keleivi\xc5\xb3 tureriai buvo populiariausias to meto k\xc4\x97bulo modelis, jie sudar\xc4\x97 44\xc2\xa0% vis\xc5\xb3 per tuos 18 met\xc5\xb3 pagamint\xc5\xb3 Fordo automobili\xc5\xb3. Antras populiariausias to meto k\xc4\x97bulo tipas buvo sunkve\xc5\xbeimis (gamintas Modelio T baz\xc4\x97je)._NEWLINE_U\xc5\xbetrauktos \xc5\xa1onin\xc4\x97s u\xc5\xbeuolaid\xc4\x97l\xc4\x97s, kurias tur\xc4\x97jo kai kurie modeliai, pridengdavo keleivius nuo v\xc4\x97jo ir krituli\xc5\xb3. Sulankstytas turerio stogas u\xc5\xbe u\xc5\xbepakalin\xc4\x97s s\xc4\x97dyn\xc4\x97s sudarydavo nema\xc5\xbe\xc4\x85 mas\xc4\x99, kuri vadinama angl. fan). Buvo sulankstyto nuleid\xc5\xbeiamo stogo dangalai (angl. fan covers), kurie saugojo stog\xc4\x85 ir medinius jo lankus, kol stogas b\xc5\xabdavo nuleistas._NEWLINE_Tureri\xc5\xb3 populiarumas \xc4\x97m\xc4\x97 nykti 3-iojo de\xc5\xa1imtme\xc4\x8dio prad\xc5\xbeioje, kai \xc4\x97m\xc4\x97 populiar\xc4\x97ti automobiliai su u\xc5\xbedarais keleivi\xc5\xb3 salonais, kurie \xc4\x97m\xc4\x97 i\xc5\xa1stumti didelius atvirus automobilius.'